કરો 'યોગ એટ હોમ વિથ ફેમિલી' ઊતરી જશે બધી ચરબી જામેલી - My Gandhinagar
કરો 'યોગ એટ હોમ વિથ ફેમિલી' ઊતરી જશે બધી ચરબી જામેલી
ગાંધીનગર : વિશ્વ યોગ દિવસની ઉજવણી કરવા અને અવનવા આસન શીખવા વેતાળ YouTube પર બાબા રામદેવનો વિડીયો લગાડી એનું નિરીક્ષણ કરતો હતો. એણે શીર્ષાસન કરવાનો પ્રયત્ન કર્યો ત્યાં તો ધડામ દઈને નીચે પડ્યો. અને ત્યાં જ રાજા વિક્રમે એને ખભે કરી યોગના કલાસ બાજુ લઈને નીકળી પડ્યા.
"હે રાજા! વિક્રમ, આ યોગ, પ્રાણાયામ, આસન, શીર્ષાસન કરવાથી ખરેખર શરીરને ફાયદો થાય? કે જિમ કરવાથી થાય? અને આ વિશ્વ યોગ દિવસનું મહત્વ સમજાવો. હું તો એના વિશે બહુ જાણતો નથી. આપણે તો 21 જૂને વિશ્વ યોગ દિવસ આવે એટલે થોડા હાથ પગ હલાવી લેવાના, બે ચાર ફોટા પડાવી લેવાના, અને સોશિયલ મીડિયા પર ચડાવી દેવાનાં એટલે પત્યું…"
"અલ્યા વેતાળ, મધર્સ ડે એક દિવસ આવે છે પણ મમ્મીની કાળજી બારે મહિના રાખે છે ને? એમ યોગ દિવસ ઉજવવાનો એક દિવસ હોય પણ યોગ કરીને શરીર બારેય મહિના સાચવવાનું હોય. વિશ્વમાં કોરોના વાયરસના સંકટને કારણે આ વર્ષે આગામી 21 જૂને વિશ્વ યોગ દિવસની ઉજવણી "યોગ એટ હોમ યોગ વિથ ફેમિલી" થીમ પર કરવામાં આવશે.
કોરોના વાયરસના સંકટ વચ્ચે 21 જૂને 'વિશ્વ યોગ દિવસ' ('World Yoga Day') ઉજવાઈ રહ્યો છે. આ વર્ષે કોઈ જાહેર કાર્યક્રમ યોજાવાના નથી. ત્યારે રાજ્યભરમાં કેન્દ્ર સરકારના દિશાનિર્દેશો અનુસાર યોગ દિવસની ઉજવણી થશે. આ વર્ષે ''યોગ એટ હોમ યોગા વીથ ફેમિલી'' (Yoga at Home Yoga with Family) તરીકે રાજ્યભરમાં ઉજવીને કોરોના સંક્રમણ સામે હરેક ગુજરાતી આ યોગ-સાધનાથી રોગપ્રતિકારક શકિત વધારી રક્ષણ મેળવશે.
દુનિયામાં યોગને મોટી ઓળખાણ આપવામાં દેશની બે વ્યક્તિઓનો મહત્વનો ફાળો છે, એક છે યોગ ગુરુ બીએસ આયંગર અને યોગ ગુરુ બાબા રામદેવ. આયંગર યોગના સેલિબ્રિટી છે તો રામદેવની કપાલભાતી અને અનુમોલ-વિમોલ ઘર ઘરમાં પહોંચી ગયા છે. યોગને સામાન્ય લોકો સુધી પહોંચાડવામાં આપણી ફિલ્મોનો પણ મોટો ફાળો છે.
ભારતમાં જન્મેલી યોગ પધ્ધતિઓને પસંદ કરનારા લોકો આખી દુનિયામાં છે.બોલિવૂડથી લઇને હોલીવુડ સુધી તમામ સીને કલાકારો યોગથી પ્રભાવિત છે અને તેના વખાણ કરે છે. વિશ્વભરમાં ભારતની યોગ વિદ્યા પહોંચી ગઈ છે માત્ર એકલા અમેરિકામાં જ 1.5 કરોડ લોકો નિયમિત યોગ કરે છે.
આસન અથવા યોગાસન એ ભારતની અતી પ્રાચીન અને સમગ્ર વિશ્વમાં લોકપ્રિય થયેલી યોગવિદ્યાનો એક ભાગ છે. પતંજલીના રાજયોગનું ત્રીજું અને હઠયોગનું પ્રથમ અંગ છે. આસનમાં શરીરને વિવિધ અવસ્થાઓમાં બેસાડવા કે સુવાડવાની ક્રિયાઓ છે. દરેક આસનના જુદા-જુદા પ્રકારના ફાયદાઓ છે. આસનના અભ્યાસ દ્વારા શારીરિક અને માનસિક સ્થિરતા, આરોગ્ય તથા સ્ફુર્તિ ઉત્પન્ન થાય છે.
મુખ્યત્વે ૮૪ પ્રકારના યોગાસનોનું વર્ણન જુદા-જુદા યોગગ્રંથોમાં કરવામાં આવ્યું છે. તે પૈકી મુખ્ય/પ્રધાન આસનો નીચે મુજબ છે: સિદ્ધાસન, મત્સ્યેન્દ્રાસન, વજ્રાસન, ધનુરાસન, મત્સ્યાસન, મયૂરાસન, હલાસન, સર્વાંગાસન, પશ્ચિમોત્તાનાસન, શલભાસન, ભુજંગાસન, પદ્માસન, શીર્ષાસન…
એજ પ્રમાણે અલગ અલગ પ્રાણાયામ પણ શરીરને સુડોળ રાખે છે. ભસ્ત્રિકા પ્રાણાયામ, કપાલભાતી પ્રાણાયામ, અનુલોમ વિલોમ પ્રાણાયામ, ભ્રામરી પ્રાણાયામ, બાહ્ય પ્રાણાયામ અને ઉદગીથ પ્રાણાયામ… અને આ સીવાય સૂર્ય નમસ્કાર એ શ્રેષ્ઠ વ્યાયામ છે. એટલે માત્ર વિશ્વ યોગ દિવસે જ નહીં પણ રોજ યોગ કરવાનો અને આ વખતની થીમ મારી સ્ટાઇલમાં યાદ રાખવાની કરો 'યોગ એટ હોમ વિથ ફેમિલી' ઊતરી જશે બધી ચરબી જામેલી.'
"ઓ હો હો… મહારાજ તમે તો કેટલું જાણો છો. આ જ્ઞાન ગુગલ સર્ચે તમને આપ્યું કે પછી બાપ દાદાએ વારસામાં? હવે તો હું બારે મહિના યોગ, પ્રાણાયામ, આસ, સૂર્ય નમસ્આસ, કરીશ. મને તો એમ કે #DoYogaBeatCorona હેશ ટેગ કરીને ફોટો સોશિયલ મીડિયા પર ચિપકાવી દીધો એટલે આપણે વિશ્વ યોગ દિવસ ઉજવ્યો કહેવાય." એમ કહી વેતાળ તો દિલથી યોગની પ્રેક્ટિસ કરવા બગીચા બાજુ ઉડી ગયો.